Lisa-Marie Beyers: 'Ons is só trots op haar' | Maroela Media
Lisa-Marie Beyers (Foto: Facebook)
Die blondekop Lisa-Marie Beyers met die aansteeklike glimlag het vroeër vandeesmaand haar stryd teen sistiese fibrose verloor. Haar pa, Pieter, sê dit is 'n verskriklik moeilike tyd vir die gesin, maar hulle is trots op hul Lisa se nalatenskap.
Lisa-Marie is op tweejarige ouderdom met sistiese fibrose gediagnoseer nadat sy lank bronchitis gehad het en nie gesond kon word nie.
Hoewel Lisa met die siekte moes leef, het sy nie toegelaat dat dit haar terughou nie, vertel Beyers aan Maroela Media.
"Sy was baie vasberade om sekere doelwitte te bereik. Sy wou nooit anders behandel word nie, sy wou op haar maats se vlak wees. Sy moes ekstra hard werk om te bereik wat sy graag wou, maar dit het van haar 'n vegter gemaak," sê Beyers.
"Sy het natuurlik haar af dae gehad wanneer sy moedeloos geraak het, maar sy het ongelooflike deursettingsvermoë gehad om net aan en aan en aan te hou."
Lisa-Marie het in 2018 'n dubbele longoorplanting ondergaan, maar haar liggaam het nie die nuwe longe aanvaar nie.
"Hulle moes baie hard baklei. Hulle het selfs dokters van oorsee geraadpleeg, maar haar immuunstelsel het die longe aangeval. Hulle kon die agteruitgang nie stopsit nie," vertel Beyers.
In Oktober 2020 het Lisa-Marie slegs 30% van haar longfunksie oorgehad en later slegs 10%. Haar pa sê haar toestand het aan die einde baie vinnig versleg.
"Sy was weer op 'n lys om 'n longoorplanting te ontvang, maar daar was nie vinnig genoeg geskikte longe vir haar nie."
Beyers vertel dat hy en sy vrou aan die einde om die beurt by Lisa-Marie geslaap het, haar medikasie gegee het, gevoer en gebad het.
"Dit was vernederend vir haar om so afhanklik van ons te wees. Maar dit was haar wens – om by die huis te wees as sy sou sterf."
Lisa-Marie is op 22 Februarie 2021 oorlede en haar begrafnis het op 27 Februarie, presies een week voor haar 21ste verjaarsdag, plaasgevind.
Duisende mense, onder wie talle bekendes, het Lisa-Marie se lewensreis op haar Facebook-blad, "Just Breathe – Lisa-Marie Beyers", gevolg. Haar begrafnis is ook daar regstreeks uitgesaai. Bekendes soos Steve Hofmeyr het die begrafnis persoonlik bygewoon.
Beyers sê hy was verstom oor hoeveel mense omgee oor Lisa-Marie en hoeveel mense se lewe sy aangeraak het.
"Ons het verleë gestaan. Nooit in my beste drome kon ek dink aan die invloed wat my kind op ander mense het nie. Dit was ongelooflik toe hierdie magdom mense na vore kom vir die begrafnis en op sosiale media – ek het nie eens geweet so baie mense ken my kind nie!"
Hy sê hulle is uitgeput en hartseer ná Saterdag se begrafnis, maar is trots op die kind wat Lisa-Marie vir hulle was.
"Dit is baie erg; ons het ons kind gegroet. So 'n diens is baie finaal; jy laat gaan, jy sê baai. Maar ons is só trots op haar. Sy was 'n bakleier. Sy wou van alles 'n sukses maak. Lisa het 'n ongelooflike lewenslustigheid en energie gehad."
"Just Breathe – Lisa-Marie Beyers" gaan nou in 'n niewinsgewende organisasie omskep word om ander kinders te help wat dieselfde soort uitdagings het. Beyers sê hy en sy vrou gaan die organisasie bestuur en hulle hoop dat Lisa-Marie op so 'n manier kan aanhou om mense te help.
Beyers en sy gesin is tans by die see op Hondeklipbaai, waar hulle tyd afstaan om alles te verwerk. Hulle beplan om op 6 Maart, Lisa-Marie se verjaarsdag, 'n kruisie in 'n vissersbootjie in hul strandhuis se tuin tot haar eer te plant sodat sy altyd daar kan wees wanneer hulle rus by die see gaan soek.
In die nuus sistiese fibrose
Wat 'n ongelooflike getuienis en nalatenskap!
Kyk daardie pragtige meisie met die pragtige glimlag.
Ons 'gesondes' is so gou om te kla oor niks, ek neem my voor om van nou af volgens haar voorbeeld minder te kla en meer dankbaar te wees vir ons gesondheid en ander seëninge.
Dankie vir julle as ouers om so jul kind by te staan. Julle is in ons gebede
Sjoe my hart …….
Dis die mooiste meisie. Kyk hoe groot smile sy, jy sal nooit sê sy is siek gewees nie. Dis so vreeslik jammer en hartseer.